
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  5 mai  2008               

PL-x  178 /2008                     


A V I Z

asupra proiectului de Lege  privind respingerea Ordonanţei de urgenţă a Guvernului 

nr. 7/2008 pentru modificarea şi completarea Ordonanţei Guvernului nr.39/2005 privind cinematografia, precum şi pentru modificarea Legii nr.328/2006 pentru aprobarea Ordonanţei Guvernului nr. 39/2005 privind cinematografia
                  În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind respingerea Ordonanţei de urgenţă a Guvernului nr. 7/2008 pentru modificarea şi completarea Ordonanţei Guvernului nr.39/2005 privind cinematografia, precum şi pentru modificarea Legii nr.328/2006 pentru aprobarea Ordonanţei Guvernului nr. 39/2005 privind cinematografia, trimis cu adresa nr. PL-x  178 din 14.04.2008  şi înregistrat cu nr.31/306 din 15.04.2008.
 Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a adoptat proiectul de lege, în şedinţa din  8 aprilie 2008.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 5 mai 2008.

                Membrii comisiei au examinat proiectul de lege supus avizării, expunerea de motive, precum şi avizul favorabil, cu observaţii şi propuneri, al Consiliului Legislativ, nr.1540 din 09.11.2007, emis asupra ordonanţei de urgenţă. 
Proiectul de lege are ca obiect respingerea Ordonanţei de urgenţă a Guvernului nr.7/2008, act normativ care modifică O.G.nr.39/2005 privind cinematografia, în sensul transformării Regiei Autonome a Distribuţiei şi Exploatării Filmelor (R.A.D.E.F.) „Româniafilm”, din regie autonomă în societate comercială, în vederea privatizării sălilor de cinematograf. De asemenea sunt eliminate competenţele Ministerului Culturii şi Cultelor în desemnarea membrilor comisiilor de selecţie a proiectelor cinematografice, fiind introduse noi criterii de selecţie a acestora.
Transformarea R.A.D.E.F. în societate comercială şi privatizarea acesteia, precum şi trecerea unor săli de cinema în administrarea autorităţilor publice locale, ar putea duce la desfiinţarea cinematografelor existente în prezent în patrimoniul R.A.D.E.F. Totodată, această transformare, precum şi posibilitatea vânzării cinematografelor unul câte unul, ar lipsi Fondul cinematografic de 50% din sumele rezultate din vânzarea pe lanţuri a sălilor şi grădinilor de cinema, cu păstrarea obiectului de activitate, astfel cum prevăd reglementările legale în vigoare la data adoptării Ordonanţei de urgenţă a Guvernului  nr.7/2008.
                 Pentru aceste considerente, în urma dezbaterilor, Comisia juridică, de disciplină şi imunităţi a hotărât, cu majoritate de voturi (o abţinere), avizarea favorabilă a proiectului de Lege privind respingerea Ordonanţei de urgenţă a Guvernului nr. 7/2008 pentru modificarea şi completarea Ordonanţei Guvernului nr.39/2005 privind cinematografia, precum şi pentru modificarea Legii nr.328/2006 pentru aprobarea Ordonanţei Guvernului nr. 39/2005 privind cinematografia
În raport de obiectul şi conţinutul reglementării,  proiectul de lege  face parte din categoria legilor ordinare. 
                                         PREŞEDINTE,                               SECRETAR,

                                         Sergiu ANDON                               George BĂEŞU
 Consilier,  C. Păduroiu

